Τον δρόμο για την καθαίρεση του αμερικανού Προέδρου Ντόναλντ Τραμπ ανοίγουν οι Δημοκρατικοί. Πολλές οι κατηγορίες που του προσάπτουν μεταξύ αυτών και κατάχρηση του αξιώματός του. Εκτιμάται ότι οι διαδικασίες θα γίνουν πριν βγει το 2019.

Η Πρόεδρος της Βουλής των Αντιπροσώπων που ελέγχεται από τους Δημοκρατικούς, Νάνσι Πελόζι ανακοίνωσε σήμερα ότι οι διαδικασίες για την καθαίρεση του Προέδρου των ΗΠΑ Ντόναλντ Τραμπ επιταχύνονται αφού όπως είπε υπάρχουν επαρκή στοιχεία.

Αυτό, σύμφωνα με ειδικούς σημαίνει ότι οι Δημοκρατικοί θα ψηφίσουν για την παραπομπή του Προέδρου πριν τελειώσει το 2019.

Η Πελόζι είπε ακόμα ότι από τους ερευνητές έχουν προκύψει στοιχεία που δείχνουν ότι ο Τραμπ έκανε κατάχρηση εξουσίας για δικά του πολιτικά οφέλη και έτσι καταπάτησε τον όρκο του στο Σύνταγμα.

Οι Δημοκρατικοί εξετάζουν το ενδεχόμενο να παραπέμψουν τον Ντόναλντ Τραμπ για κατάχρηση εξουσίας, παρεμπόδιση της δικαιοσύνης και παρεμπόδιση του έργου του Κογκρέσου.

Νωρίτερα, ο υπουργός Εξωτερικών των ΗΠΑ Μάικ Πομπέο χαρακτήρισε “εντελώς λάθος” την έκθεση που δημοσιοποιήθηκε νωρίτερα αυτήν την εβδομάδα σχετικά με την έρευνα για ενδεχόμενη παραπομπή του προέδρου των ΗΠΑ Ντόναλντ Τραμπ στη δικαιοσύνη.

Στην έκθεση των 300 σελίδων που έδωσε στη δημοσιότητα η Επιτροπή Πληροφοριών της —ελεγχόμενης από τους Δημοκρατικούς— Βουλής των Αντιπροσώπων, ο πρόεδρος Τραμπ κατηγορείται για κατάχρηση εξουσίας. Επίσης υπονοείται ότι ο Πομπέο βρισκόταν μεταξύ υψηλόβαθμων αξιωματούχων που είτε γνώριζαν είτε εμπλέκονταν σε μια προσπάθεια να αποκομίσουν πολιτικά οφέλη από μια ξένη δύναμη. Ο Ρεπουμπλικάνος πρόεδρος έχει αρνηθεί οποιαδήποτε αδικοπραγία και έχει χαρακτηρίσει την έρευνα αυτή σε βάρος του “απάτη”.

Στην έκθεση επισημαίνεται ότι πολλοί από τους “στενότερους υφισταμένους και συμβούλους” του Τραμπ, συμπεριλαμβανομένου του Πομπέο, συνέβαλαν στις προσπάθειες του Αμερικανού προέδρου να ασκήσει πιέσεις στην Ουκρανία και απέκρυψαν πληροφορίες από το Κογκρέσο.